text:
Comunicato FOGOLÂR CIVIC alla stampa italiana – Udine, 29 luglio 2022
IL COMUNE DI UDINE AI FOGOLARISTI SUI REPERTI DI “BORC SANT PIERI”: “NOI NON LI ABBIAMO!”
Sui destini delle antiche vestigia del suburbio udinese di San Pietro in Tavella, l’assessore comunale alla Cultura Cigolot ha risposto in bella lingua friulana alla richiesta di lumi, anch’essa “in marilenghe”, formulata da Fogolâr Civic e Academie dal Friûl. Il presidente dei due sodalizi prof. Travain richiama a coesione tra Comune e cittadini per miglior presidio dei beni storici locali ‘sfuggenti’ alle Soprintendenze.
Circostanziata ed in un’impegnata lingua friulana, ecco, sotto la data del 19 luglio 2022, una gradita risposta dell’assessore comunale udinese alla Cultura, sig. Fabrizio Cigolot, alla richiesta d’informazioni, sempre “in marilenghe”, formulata in giugno dal Movimento Civico Culturale Alpino-Adriatico “Fogolâr Civic” e dal Circolo Universitario Friulano “Academie dal Friûl”, presieduti dal prof. Alberto Travain, relativamente alla collocazione dei reperti archeologici necessariamente rinvenuti anche negli ultimi decenni nella località suburbana udinese di San Pietro in Tavella, venerato sacello ed antico insediamento dell’agro sudoccidentale di Udine. “Preseât Professôr Travain, mi riferìs ae sô note di solecitazion dai 17 di Jugn relative ae atuâl colocazion dai ogjets antîcs cjatâts plui di vincj agns indaûr tal borc di Sant Pieri in Taviele. Su chest cont lu informi che za dal 2019 il Comun di Udin al è stât impegnât, cul Museu archeologjic citadin, intun progjet ambiziôs che al veve tant che obietîf chel di fâ un cuadri inzornât de ete romane in plui di Aquilee, cantin pôc tratât fin cumò dai studiôs. L’inviament al è stât segnât de realizazion di une mostre, metude su tal Cjistiel di Udin dal mês di Mai dal 2019 al mês di Otubar dal 2020, dal titul ‘Dalle mani del ceramista. Materiali in terracotta nel Friuli romano’, indotade di un catalic publicât dai Museus Civics, che te note introdutive, che i zonti, e trate ancje dal sît che lui al menzone. Chê e je stade une ocasion par riesaminâ i reperts tignûts tal Museu Archeologjic di Udin, rivâts fin de sô nassite, tal 1866, par efiet di donazions, dulà che però no son ni i materiâi archeologjics cjatâts te fin dal Votcent citâts di Ostermann, ni chei di lui riferîts a la cjatade di cualchi desene di agns indaûr. Il Servizi Museus Civics al crôt che chescj si cjatedin in dipuesit li de Sorintendence dal Friûl – Vignesie Julie o li di privâts. Une altre oportunitât di cognossince des informazions su la archeologjie romane dal teritori indreçade a un public no espert dal setôr, si è concretizade te publicazion di un articul, simpri tal 2020, su la riviste taliane di divulgazion archeologjiche ‘Archeologia Viva’, che il Comun al à dât fûr a gratis in 2000 copiis in tantis scuelis de citât e dal teritori. Il travuart di chest percors di cognossince, declinât in mût diviers e doprant struments che a podessin rivâ a un public il plui pussibil ampli, al à viodût la publicazion dai ats di une cunvigne dal titul ‘L’archeologia di un territorio attraverso la ceramica: abitati, produzioni, scambi e commerci nel Friuli romano’, pont di rivade e tal stes timp conclusîf de Zornade di Studis in linie fate ae fin dal an passât. Chescj ats a son stâts presentâts tal mês di Mai stât inte suaze de Setemane de Culture Furlane. Salûts di rispiet”. Insomma, in Comune non risultano reperti provenienti da San Pietro in Tavella ed ai Civici Musei si ipotizza che qualcosa possa trovarsi in deposito presso la Soprintendenza o in mano a privati. Ribatte, cortese, il 29 luglio, il presidente prof. Travain, che all’Assessore scrive “Zentîl, sigûr mai indiferents a cortesie distinte, ca si dîs graciis pe Sô agradide e complete rispueste su la nestre note resint lant in cercje des antigaiis – sant scugnî – cjatadis in passe cent agns in chel borc di sant Pieri fûr puarte, te taviele storiche di Graçan. Si prossumave un riscuintri dal gjenar disint che no risultin reperts di chê bande in mans dal Comun e dai siei museus e che al sarà dut sot de Sorintendence o pûr di privâts. E chest a pat che la Sorintendence e vedi soreintindût dabon, in particolâr controlant co, vincj agns indaûr, zire e volte, a son stâts lavôrs li che a àn ribaltât e fat sù cjasutis o ristabilidis. O crodìn di no. Nus sosten in chest soredut un biel studi, sclet e ben documentât, fadie di Gabriele Caiazza, Alle origini (romane) di Udine. La “tabella” di San Pietro, in “Bollettino del Gruppo Archeologico Aquileiese”, XV, 15, dicembre 2005, pp. 43-50, che si cjatilu benon su internet e che al fâs ancje nons e cognons di cui che al veve di interessâsi e nol à fat nuie. Ve culì un spieli, zentîl Assessôr, che la Sorintendence, che e varès funzion di controlâ e proviodi di pupilâ, e varès di jessi, invezit, controlade jê e pressade de int – chei pôcs che inmò i tegnin – ma ancje dal Comun, che al à ben plui fuarce. Se si va daûr de Sorintendence e di chê si infidisi, ve i risultâts. E compagn di altris bandis. Se no viodìn noaltris di salvâ la nestre Storie, o vin sorte e fortune che lis Sorintendencis talianis si int curin. Vuardìn cun passion chest nestri teritori ancje par cui che no lu fâs. Cun moderazion? …Sì, però no masse, di viodi sfantadis memoriis dal dut! Ogni ben! / P.S. Su Sant Pieri e dute la taviele bande garbin, si consee une nestre cjarte storiche dal 2001, che culì si zontile, in code. / Adot: une copie de Cjarte dai Lûcs Storics di Valôr Civic / Doc. N.r 1 – An 2001 / Udin – Periferie Storiche Sud-Ovest “Tabella Utini porte Grezani et poscolli” / Lûcs di abitance e di passaç “origjinaris”, C.U.F. Academie dal Friûl 2001”. In pratica, Travain e i suoi fogolaristi, a presidio dei beni culturali e identitari, propongono a Palazzo D’Aronco di fare fronte comune con la cittadinanza culturalmente motivata, per far sentire il fiato sul collo a Soprintendenze statali distintesi in mille casi per inadeguata attenzione alla tutela del patrimonio storico locale: “Se non salvaguardiamo noi la nostra memoria storica, non aspettiamoci che lo facciano gli altri. Cittadini e Comune sappiano, uniti, controllare i controllori, altrimenti la nostra Storia va in fumo sotto i nostri occhi e con il nostro beneplacito!”.


c: text/html

text:
FOGOLÂR CIVIC press release (to the Italian press) – Udine, 2 August 2018
COMPENDIO DI STORIA UNIVERSITARIA FRIULANA SUL SITO INTERNET DELL’ATENEO DI UDINE
Questa l’istanza indirizzata al rettore prof. De Toni da parte del Circolo Universitario Friulano “Academie dal Friûl” e del Fogolâr Civic. Il presidente prof. Travain: “Non si dimentichi la grande esperienza del Medioevo, quando Cividale ebbe il primo ateneo destinato ai popoli della Mitteleuropa!”.
“Chiarissimo, si sceglie la ricorrenza del riconoscimento vero o presunto del primo ateneo friulano, 1° agosto 1353, per sollecitare, non senza vena di disappunto, l’Università udinese ad esplicare la vicenda storica degli studi universitari in Friuli, in debita sintesi eppure con maggiore completezza, sul suo sito internet istituzionale. Fa specie, che a 40 anni dall’avvio delle lezioni presso l‘odierna sede accademica udinese, l’Ente, seppur legalmente chiamato a valorizzare anche significativamente la storia, la lingua e la cultura del territorio, non mostri ancora evidentemente debita coscienza delle importanti vicissitudini plurisecolari formanti radice nobilitante delle moderne rivendicazioni d’istituzione di un ateneo in ambito friulano. Ciò detto in termini costruttivi, ma inequivocabili, con fermo proposito di contribuire anche così al più coerente sviluppo di un’istituzione voluta e conquistata dalla mobilitazione del migliore popolo del Friuli. / Clarissim, si sielç l’inovâl dal ricognossiment vêr o pustiç de prime Universitât furlane, chel dal 1n di Avost 1353, par sburtâ, ancje cuntun tic di smare, la Universitât di Udin a esplicâ, in struc ma plui complet, sul so sît internet uficiâl, la storie dai studis universitaris in Furlanie. Si maraveisi, che, passâts juste 40 agns che a àn tacât lezion te Universitât di Udin di cumò, l’implant, mancumâl clamât ancje propit de leç a meti in valôr storie, lenghe e culture dal teritori, nol mostri, si viôt, un sens plen dal pês des vicendis di secui che a formin nobil lidrîs de pretension moderne di un Studi universitari in Friûl. Un tant si dîs nome par costruî, ma si lu pant a clâr, cul intent salt di judâ ancje cussì il consecuent svilup di une istituzion volude e concuistade cun ribalton dal miôr popul furlan”. Il 1° agosto 2018, 665° anniversario del controverso atto di riconoscimento dello “Studium Generale” cividalese da parte del sovrano medievale Carlo di Lussemburgo-Boemia, il presidente dello storico Circolo Universitario Friulano “Academie dal Friûl” oltreché del Movimento Civico Culturale Alpino-Adriatico “Fogolâr Civic”, prof. Alberto Travain, ha scritto una lettera al Magnifico Rettore dell’Ateneo udinese, prof. Alberto Felice De Toni, indirizzata per conoscenza anche al Sindaco di Udine, prof. Pietro Fontanini, sollecitando un’implementazione del sito internet universitario con informazioni più esaustive in ordine alle memorie e alle tradizioni accademiche friulane.

robotstxt: allowed

filter: keep


text:
Il libri dal Esodo
Al è il libri che al va in dilunc cu la storie de Gjenesi. I ebreus lu clamin We-elleh shemôt (= Chescj a son i nons). Al conte, tun implant storic e liturgjic, ce che ur à sucedût ai ebreus che, di sclâfs che a jerin e distinâts al svinidriment (ur copavin i fruts e ur fasevin fâ lis voris plui griviis), a son deventâts oms libars e in stât di dâ dongje cul jutori di Diu, un vêr popul. Menâts di Mosè, i ebreus si jerin slontanâts dal Egjit (il faraon, par colpe des dîs plais al veve scugnût rindisi a la fuarce di Diu e lassâju lâ), a vevin passât il mar Ros (o, miei, il mâr des Cjanussis) e a vevin frontât il desert. Rivâts a la mont dal Sinai, Diu al veve fat cun lôr il pat (che al veve dentri ancje i dîs comandaments), cun Mosè che al faseve di mediator.
Diferent de Gjenesi, l’Esodo nol è ben spartît e inmaneât tes sôs parts.
Al à dentri tocs di storie, tescj liturgjics e leçs. Dut chest matereâl lu àn metût adun a planc a planc, peant insieme matereâl leterari dai scrits Jahvist e Elohist e zontant, dopo, matereâl dal scrit Sacerdotâl.
Il scrit plui antîc (Jahvist), contant l’Esodo, al à volût meti in lûs che ogni fat che al sucêt al è un “spieli”, un “segnâl” che Diu al met in vore, parie, la salvece di Israel, e tal stes timp une “prove” là che si à di restâ fedêi al Signôr.
Il scrit Elohist al bat sul teme teologjic di Diu che i palese a Mosè il so non (jhwh), il teme dal leam di amôr (pat, aleance) fra il Signôr e il so popul e, par finî, il grant ecuilibri che al è jenfri la leç naturâl e chê rivelade (sedi leç sociâl che religjose e liturgjiche).
Chel che al à metûts adun e comedâts i doi scrits al à metût in lûs il teme dal pat che al va rispietât, se no si vûl vê il cjastic di Diu.
Il scrit Sacerdotâl al à invezit metût in lûs la presince seguitive di Diu framieç dai siei fedêi.
Come in altris libris de Bibie, al è impuartant ancje culì il scrit Deuteronomist
Il libri dal Esodo al è, par cont di teologjie, un dai tescj plui saurîts e pençs dal Vieri Testament.


text:
Dino Zoff al è stât un dai ospits principâi di «Goal a Grappoli», doi dîs di fieste a Cormons che al à celebrât i 50 agns di «Tutto il Calcio minuto per minuto», storiche trasmission di Radiorai che à compagnât mieç secul di balon. Alfredo Provenzali, Livio Forma, Ezio Luzzi a son lis storichis vôs de trasmission (cun lôr ancje Gigi De Agostini, Giovanni Galeone, Tiziano Crudeli, Lorenzo Buffon) che pal galà dai 29 di Mai a àn rispuindût al invît di Bruno Pizzul e Francesco Pira, de Universitât dal Friûl e ideatôr di un master sul gjornalisim sportîf. E sierant la serade e je rivade ancje une anticipazion: il prossim an il teme de manifestazion al sarà «I furlans mondiâi» ven a stâi i zuiadôrs che dal Friûl a son rivâts zuiâ te selezion taliane di balon dilunc i diviers agns. E noaltris, come che o vin za segnalât te nestre formazion ideâl par une Nazionâl furlane di ogni timp publicade su la Patrie di Avost dal 2008, o pensìn che sul portîr e cjapitani no varessin di jessi dubis! Baste cirî tra Rome e Marian…!
Un esempli di braure e identitât: Barcelona FC
La Catalogne e pues vantâ une des scuadris di balon plui fuartis dal mont. Ma la braure no je dome a nivel sportîf: la scuadre di balon e à simpri sostignude la cause catalaniste, deventant propit une bandiere di identitât: il sît www.fcbarcelona.cat («.cat» al caraterize i sîts Internet de Catalogne, ndr) al è multilengâl e la prime lenghe e je chê catalane (chês altris a son: castilian, inglês, gjaponês, cinês e arabic, ndr). L’avocat Joan Laporta, president dal Club dai 15 di Jugn dal 2003 al è un dai plui vivarôs sostignidôrs de campagne indipendentiste catalane. Cun di plui, par contrat, i zuiadôrs de scuadre a àn la clausule che ju oblee a imparâ il «català» in maniere che se, par esempli, un gjornalist ur fâs une domande par catalan, lôr a àn di jessi bogns di rispuindi te stesse lenghe.
Un altri episodi significatîf al è leât a la Champions League 2009: il Barça al jere in finâl (vinte 2 a 0 sul Manchester United) e sul sît dal Comun di Rome dulà che si è davualte la partide, lis informazions pe tifoserie blaugrana a jerin par catalan.
(C. R.)
LA INTERVISTE. 50 agns di «Tutto il calcio minuto per minuto»............
Dino Zoff al è stât un dai ospits principâi di «Goal a Grappoli», doi dîs di fieste a Cormons che al à celebrât i 50 agns di «Tutto il Calcio minuto per minuto», storiche trasmission di Radiorai che à compagnât mieç secul di balon. Alfredo Provenzali, Livio Forma, Ezio Luzzi a son lis storichis vôs de trasmission (cun lôr ancje Gigi De Agostini, Giovanni Galeone, Tiziano Crudeli, Lorenzo Buffon) che pal galà dai 29 di Mai a àn rispuindût al invît di Bruno Pizzul e Francesco Pira, de Universitât dal Friûl e ideatôr di un master sul gjornalisim sportîf. E sierant la serade e je rivade ancje une anticipazion: il prossim an il teme de manifestazion al sarà «I furlans mondiâi» ven a stâi i zuiadôrs che dal Friûl a son rivâts zuiâ te selezion taliane di balon dilunc i diviers agns. E noaltris, come che o vin za segnalât te nestre formazion ideâl par une Nazionâl furlane di ogni timp publicade su la Patrie di Avost dal 2008, o pensìn che sul portîr e cjapitani no varessin di jessi dubis! Baste cirî tra Rome e Marian…!


text:
N
Il N (ene) al è il decim cuart segn dal alfabet furlan.
Ûs fonetic[cambie | modifiche il codiç]
La N a rapresente in furlan doi suns diferents il ń de peraule cun e il n de peraule net. Te lenghe furlane lis peraulis cun la dople n no son mai une consonant dople ma invezit une sucession di doi suns diferents ń e n. Par esempli inneâsi o innulâsi.
Storie[cambie | modifiche il codiç]
Il N al ven dal alfabet latin. Tes lenghis semitichis si pense che al rapresentàs il sarpint.
Significâts[cambie | modifiche il codiç]
Chimiche[cambie | modifiche il codiç]
- N al è il simbul dal azôt
Fisiche[cambie | modifiche il codiç]
- n al è il simbul dal neutron
Matematiche[cambie | modifiche il codiç]
- N maiuscul al rapresente l'insiemit dai numars naturâi
- n minuscul al rapresente un cualsisei numar naturâl
Metrologjie[cambie | modifiche il codiç]
- N al è il simbul dal Newton, unitât di misure de fuarce
- n al è la abreviazion dal prefis nano, ch'al significhe 10-9
Traspuarts[cambie | modifiche il codiç]
- N al è la targhe automobilistiche internazionâl de Norvegjie


text:
Miercus 22 di Avrîl di chest an e je stade firmade intal palaç de Provincie a Udin la Convenzion tra la Provincie e Glesie Furlane pe racuelte e pe publicazion di dut ce che pre Antoni al à scrit. Cun chest at i sorestants de Provincie a àn dimostrât grande responsabilitât daprûf de storie e dal popul furlan e a àn vierte la puarte par podê començâ la principâl, uniche, vere, necessarie fadie tai rivuarts di un grant scritôr dai nestris timps: la salvaguardie des sôs oparis.
Glesie Furlane, de bande sô, si è impegnade intune imprese che e domandarà lavôr, timp e competence, e che e deventarà complete dome se ducj chei che a àn cognossût pre Antoni a daran une man cu la lôr colaborazion e testemoneance. Però, dal sigûr chel de «opera omnia»al è un riscjo di cori e un dovê di praticâ; di fat, dome cu la publicazion di ducj i scrits di pre Antoni si podarà valutâ la profonditât dal om e la sostance dal mes che lui nus à lassât.
Il progjet al à par sot titul: «Pre Antoni Beline: un profete pal Friûl di doman»; al è un sot titul biel e golôs ma ancje a riscjo e periculôs, une provocazion, une sentence za prestabilide su ce che dome il timp al podarà sentenziâ. Par chest, al è ben fermâsi un moment a rifleti sore di chest om di Diu par metilu inte juste curnîs.
Se nô o clamìn profete pre Antoni, o scugnìn viodilu midiant la sô umanitât e cence fâ di lui un personaç, o imbastî par lui esaltazions e mîts. Tignìn invezit presint ce che plui lui al veve a cjâr: la proprie umanitât, l’om sclet e vêr che lui al jere; e chest, ancje intai aspiets discutibii e negatîfs che pre Antoni puntualmentri al segne ca e là tai siei scrits.
O vin di metilu, lui che al à tradusût i profetis, cun chês personis debulis e limitadis – i profetis, i apuestui, i sants – che il Signôr in ogni timp al mande: Gjone che al contestave ancje Diu, Osee che si jere intapât tune pelande, Jop il blestemadôr, Pieri pront a murî come a tradî. I protestants a àn un grant merit: chel di no canonizâ la santitât di nissun; a evitin cussì il pericul de idolatrie.
Prime che profete, pre Antoni al jere un om di Diu peât a la proprie umanitât, fragjilitât, pôris e limits, lui che cjacarant di chel profete che al è don Milani al scrîf di sintîsi miârs di chilometris lontan.
E je la sô umanitât che e devente profezie e chest lu capìn benon ancje inte sô ultime opare a pene jessude: il «de senectute».
Diu no nus fâs ni sants, ni sapients, ni profetis slontantnus di nô stes par svicinâsi a lui, che anzit, plui si svicinarìn a Lui e plui o cognossarìn e o deventarìn nô stes.
Al è ce che i è sucedudii a pre Antoni. In lui, la vôs umane e la peraule di Diu si confondin. Di lui si pues ben dî: no si sa li che al finìs l’om e al comence il profete, parcè che in lui il profete al è om e l’om profete.
pre Tonin Cjapielâr
MEDITANTLIS TAL SO CÛR. Un om che al fâs di profete............
Miercus 22 di Avrîl di chest an e je stade firmade intal palaç de Provincie a Udin la Convenzion tra la Provincie e Glesie Furlane pe racuelte e pe publicazion di dut ce che pre Antoni al à scrit. Cun chest at i sorestants de Provincie a àn dimostrât grande responsabilitât daprûf de storie e dal popul furlan e a àn vierte la puarte par podê començâ la principâl, uniche, vere, necessarie fadie tai rivuarts di un grant scritôr dai nestris timps: la salvaguardie des sôs oparis.


text:
Tibul
Albi Tibul (atôr dal 50 p.d.C. - 19/18 p.d.C.) fo un poete antîc roman.
Biografie[cambie | modifiche il codiç]
Lis pochis robis che o savìn de sô vite vegnin fûr di poetis dal timp che a fevelin di lui, come Ovidi e Orazi, e di une piçule biografie, che e ven forsit di Suetoni. Al nassè in Lazi di une famee passude e si leà a Marc Valeri Messale, che al veve un circul di poetis e che lu puartà plui di une volte a scombati cul so esercit: al partì tal 30 o tal 28 pe Galie, là che al veve di bonà un riviel di Aquitans, e tal 29 pal jevât, là che nol rivà, parcè che si inmalà dilunc dal viaç e forsit al fo ancje ae bataie di Azi tal 31. Il poete Domizi Mars scrivè che al jere muart zovin juste dopo Virgili, che al mancjà tal 19.
La poesie[cambie | modifiche il codiç]
Te sôs elegiis Tibul cjante e comende la vite piçule e sclete, serene e sobrie, dai campagnûi: la pâs e l'otium di une vite fûr di man i plasin propite di plui dai travai, des vueris e dai negotia; in chel vivi ideâl al volarès meti dentri ancje la sodisfazion in amôr, che e je un element impuartant dal cuadri, come i afiets familiârs, ma, magaricussinò, la la femine che al ame, Delie, no i è fidêl e e tire mâl e Tibul si sfante. Par rifâsi un pôc, al va daûr di une altre (se par vêr o dome cu la fantasie no lu savìn), ma 'nd' cjate une, Nemesi (vadì Vendete) compagne di chê altre. Al amà ancje Marât, che al jere un fantât. Chestis figuris lis presente sfumadis e indefinidis, come dutis lis imagins de sô clare e semplice poesie: Tibul scomence a meti di bande la lampidece tipiche de leterature classiche. Cul so lengaç limpit e elegant, come lu judicà Quintilian, al instrece imagins evanessents intune admosfere fluide e insumiade, là che a regnin i sintiments stereotipâts de leterature elenistiche.
Dut chest si cjate tai prins doi libris dal cussiclamât Corpus Tibullianum, là che i studiôs a disin che il tierç, che al à dentri ancje viers de poetesse Sulpicie e di un ciert Ligdan, sigûr no lu scrivè lui, gjavadis fûr dôs elegiutis.
Bibliografie[cambie | modifiche il codiç]
- Ettore Paratore, Storia della letteratura latina, Bologne, Sansoni, 1957
- Paolo Fedeli, Storia letteraria di Roma, Napoli, Ferraro, 2004
Leams esternis[cambie | modifiche il codiç]
- Tibullo, Albio, treccani.it


text:
La letare a Tito
Il rimpin par mandâi a Tito la tierce letare pastorâl, plui curte di chês altris, a son lis istruzions e lis regulis in merit a la dutrine sul batisim (2,2-11, 3,3-7). Ancje in cheste vore, te suage leterarie di simpri (direzion e salût di jentrade, 1,1-4; istruzion e salûts prin di lassâsi, 3,12-15), si sclarissin lis regulis e i criteris par inmaneâ une comunitât cristiane: la liste des cualitâts ch’al à di vê un ch’al à di regi, sicu vescul, la glesie (1,5-9); istruzions sul mût che un pastôr al à di tratâ lis svareadis categoriis di personis (1,10; 3,1-2).
Par sierâ, si presente ancje il litrat dal pastôr (3,8-11). Nancje in cheste letare, cun dut ch’e je curte, no mancje la cavilade e la denuncie rissolude dai mestris bausârs, che a metin in forsit la vite de comunitât e la sô testemoneance tal ambient (1,10-16).
La letarute a Tito i dà la colme a la dutrine des primis dôs sul implant de glesie, inlidrisade cun fuarce te tradizion ma ancje spalancade cun impit missionari al mont dulintor.


text:
A son pôcs i artiscj, come Arrigo Poz, leâts ae societât contadine furlane bogns di esprimi chei valôrs umans e cristians inlidrisâts te popolazion. La produzion zovanîl dal artist e je chê plui leade al teritori furlan e cumò si podarà gjoldile propit tai lûcs che a àn ispirât lis oparis in gracie de mostre «Arrigo Poz. Tal cûr de storie dal Friûl», promovude pai 80 agns dal mestri di Itineraria, la associazion des guidis turistichis autorizadis pe regjon Friûl-Vignesie Julie.
Poz al nas a Cjiscjel di Porpêt tal 1929. La sô opare e va de piture a fresc al mosaic, de ramade ai lavôrs a vueli e tempare, realizâts simpri cuntune grande sensibilitât pal colôr. L’artist al è un testemoni unic dal Nûfcent, viodût dal profont des sôs origjinis furlanis, cuntun realisim vivarôs e espressionistic mai cjariât, ma vivût cun grant rispiet pe condizion dal om, frontât cu la cussience clare dal dolôr inevitabil dal vivi e cu la convinzion, ancje chê une vore salde, de fuarce de sperance e de maestât de vite. Il percors artistic al è un itinerari di storie, storie sociâl, art e fede, un itinerari dulà che la bielece e coincît cu la fede cristiane e la fede cu la anime di un popul, che dal cûr dal Friûl al cjale cidin, ma cun cussience profonde, i aveniments etics e sociâi che a segnin il Nûfcent european.
Screade ai 16 di Otubar, la mostre si compon di trê sezions: «Epifanie de lûs: lis ramadis» te glesie di Sant Antoni abât a Udin, «Jenfri il mît e la realtât: il Friûl di Poz» te vile Caiselli di Curtiel di Pavie di Udin e «Un paîs al conte» te sede polifunzionâl «Pre Lino Andrioli» a Bicinins. A son esponudis sù par jù 130 voris dal artist sedi di caratar religjôs sedi profan, lavôrs a vueli e tempare e studis di ramadis ancjemò inedits.
In particolâr, te sale di Bicinins – lûc cjâr al pitôr, par vie che li e jere la vecje scuele di infanzie dulà che Poz al veve il so studi e al frescjà lis sôs primis oparis – a son in mostre i ritrats des personis che i stevin ator – amîs, parincj e paisans – e i paisaçs de campagne, cumò dal dut mudâts: il vert dai prâts e dai arbui traviersât dai pilons e des cabinis eletrichis, simbul precoç de industrializazion seguitive. A Curtiel si podaran amirâ lis oparis dal Neorealisim madûr, dispès cui dissens preparatoris, che a mostrin ancje i mistîrs contadins di une volte: des spiuladressis ai cjaçadôrs noturnis di crots, ai oseladôrs. A Udin, te glesie di Sant Antoni, e je esponude une trentine di dissens preparatoris par ramadis, che a costituissin une part impuartante de ativitât plui resinte dal mestri. Achì al ven fûr il teme de lûs, che al devente forme simboliche, simbul di sperance, insiemi al recupar di iconografiis antighis di sants.
Tal timp, Poz si è slontanât de rapresentazion de realtât par marcâ contignûts simbolics, che però a son simpri dongje dal mont contadin. I significâts simbolics dal nît, dal soreli, dai baraçs, de lûs e de ombrene, a son, di fat, alegoriis pervadudis de osservazion de nature.
Erika Adami
CULTURE – ART-Â. Arrigo Poz, tal cûr dal Friûl............
A son pôcs i artiscj, come Arrigo Poz, leâts ae societât contadine furlane bogns di esprimi chei valôrs umans e cristians inlidrisâts te popolazion. La produzion zovanîl dal artist e je chê plui leade al teritori furlan e cumò si podarà gjoldile propit tai lûcs che a àn ispirât lis oparis in gracie de mostre «Arrigo Poz. Tal cûr de storie dal Friûl», promovude pai 80 agns dal mestri di Itineraria, la associazion des guidis turistichis autorizadis pe regjon Friûl-Vignesie Julie.


text:
Ai 10 di Otubar stâts cirche 16 mil partecipants si son presentâts in costums colorâts e cun cjars decorâts tal centri storic di Clanfurt. Il president federâl Heinz Fischer, il cancelîr Faymann (Spoe) e il governatôr Gerhard Dörfler (Fpk) a àn esprimût la volontât di risolvi la cuistion dai cartei bilengâi dentri dal 2012. Cun Bad Eisenkappel, Globasnitz, Ludmannsdorf e Feistritz si presentavin ae sfilade in vie uficiâl ancje cuatri comuns bilengâi. Za mês indaûr l’ex cancelîr conservadôr Schüssel (Oevp), autôr dal document Papier Schüssel-Haider, al à domandât intune interviste su la Kleine Zeitung une soluzion de cuistion de segnaletiche bilengâl in Carinzie tal an dal 90m cjadalan dal plebissît.
Tal 1920 la Austrie e fasè un grum di promessis ae popolazion slovene che a son stadis dome in part mantignudis. «Il novantesim cjadalan al sarès il moment just par sistemâ lis robis – si domandave il vieri cancelîr –; o pûr scuegnino spietâ il centesim aniversari?».
Une soluzion e sarès impuartante ancje pe Carinzie in chest moment, viodût che cussì si podarès corezi la brute imagjin dal paîs e ancje inviâ un segnâl positîf viers il forest. Il tratament des minorancis in Austrie al è dut câs in gran part esemplâr: in Carinzie cirche un tierç dai fruts de scuele publiche a imparin in maniere volontarie la lenghe slovene. Par aiar al reste ancjemò dome il cantin ingredeât dai cartei.
L’ex cancelîr Wolfgang Schüssel al è a favôr di une soluzion basade sul document di consens dal professôr Karner dal 2006: il moment par un acuardi su 141 localitâts cu lis indicazions bilengâls al è stât mancjât dome di pôc. Il president Heinz Fischer al à fevelât tal so discors in maniere clare clamant a cjatâ une pronte soluzion in Carinzie fasint un apel al governadôr Gerhard Dörfler e al parlament par che a risolvin il probleme viert dai cartei in colaborazion cul guvier federâl. «I timps a son madûrs!» al à dit Fischer, e lu à dit ancje par sloven: «čas je zrel!».
Ianez Erat
TERITORIS – AUSTRIE. Novantesim cjadalan dal plebissît carinzian............
Ai 10 di Otubar stâts cirche 16 mil partecipants si son presentâts in costums colorâts e cun cjars decorâts tal centri storic di Clanfurt. Il president federâl Heinz Fischer, il cancelîr Faymann (Spoe) e il governatôr Gerhard Dörfler (Fpk) a àn esprimût la volontât di risolvi la cuistion dai cartei bilengâi dentri dal 2012. Cun Bad Eisenkappel, Globasnitz, Ludmannsdorf e Feistritz si presentavin ae sfilade in vie uficiâl ancje cuatri comuns bilengâi. Za mês indaûr l’ex cancelîr conservadôr Schüssel (Oevp), autôr dal document Papier Schüssel-Haider, al à domandât intune interviste su la Kleine Zeitung une soluzion de cuistion de segnaletiche bilengâl in Carinzie tal an dal 90m cjadalan dal plebissît.


text: Incuintri animât chel dal Moviment Civic Culturâl Alpin-Adriatic dal Fogolâr Civic stât juste domenie ai 23 di Avost 2015 li de sede famose de Cjase de Contadinance: animât dut par vie che in taule si à dibatût ma ben e no mâl su interpretazion e funzion de religjon cristiane catoliche, lidrîs storiche culturâl comune dal Ocident european e inmò ancje, in confront des sieltis e des espressions privadis e publichis in materie di pâs e di vuere tal dì di vuê. Al è partît dut dal fat de censure imponude tal Venit su cierts sprocs vuerescs de “preghiera dell’alpino” cussì clamade, che a vevin di leile intant di une Messe sul Pas di Sant Polt. Il dean dal Fogolâr Civic, prof. Alberto Travain, poiât prin di dut dal so pareli dal Club Unesco di Udin, prof.e Renata Capria D’Aronco, e dal capelan movimentâl pre Tarcisio Bordignon, al à batût su la necessitât culturâl e civiche che la Glesie e fâsi di stombli par rignuvî la morâl privade e publiche des sôs ‘pioris’ e ancje di chês altris e no che invezit e seondi passive lis tindincis plui libaris, che dispès no stan cuntune oneste leture dal Vanzeli: “Se almancul dal 380 la Glesie istituzionâl si à slontanât di Crist e dal Vanzeli ‘batiant’ il podê e benedisint armis, esercits e vueris, e sarès ben ore cumò di mendâsi: ogni at, ogni clamade cun chel costrut alì, ancje viers di chês associazions di arme militâr che si riferissin a ciertis lidrîs di morâl e culture, a son benvignûts. Po al è clâr che, se al covente, se assalîts, se menaçâts, cun spirt secolâr o vin di difindisi, e purpûr, cun chest, no stin a pretindi che Diu al benedissi lis nestris armis!”. “Si à di sei pronts a miorâ: ce che al è stât si à di ricuardâlu ma si à di salvâ e inzornâ sôl che il bon. E un tant al vâl juste ancje pe Glesie e par chei che i van daûr!” al à fat la prionte pre Bordignon ancje fasint notâ che “lis vôs profetichis, chês che a puartin il gnûf e il miôr, a son simpri stadis tignudis par scandul e pûr a son chês che, in efiets, a àn fat progredî l’Om te sô varie espression!”.


text:
Numars reâi
I numars reâi a son chei numars che si doprin continuamentri par rapresentâ des grandecis che a puedin variâ in maniere continue e assumi valôrs tant positîfs che negatîfs come, par esempli, la lungjece, il pês, il passâ dal timp, … La necessitât di misurâ chestis grandecis in maniere simpri plui precise e di doprâ chestis misuris in calcui che a deventin ogni volte plui rafinâts e à partât ae nozion di numars reâi dal dì di vuê.
Introduzion[cambie | modifiche il codiç]
Dai numars naturâi ai numars reâi[cambie | modifiche il codiç]
Il concet plui intuitîf di numar al è chel dai numars naturâi () e nus permet di contâ i elements di un insiemi (o vin cinc—5—dêts intune man), di stabilî un ordin (al è rivât il tierç—il numar 3) o di cjapâ misuris aprossimativis (la lungjece di cheste strade e je il dopli—2 voltis—di chê altre). Dispès a si àn di unî dai insiemis (tropis monedis aio se o'nd ài 3 intune sachete e 2 inta chê altre?) o contâ plui voltis la stesse cuantitât (trop cjarbon isal in 4 sacs di 10 chilos?). Lis operazions di some ( monedis in totâl) e moltiplicazion ( chilos di cjarbon) dai numars naturâi a son di aiût ta chescj câs e il risultât al è di gnûf un numar naturâl. A son altris operazions, come la sotrazion e la division, che no simpri àn un sens inte struture dai numars naturâi. Par chest mutîf, si è sintude la necessitât di introdusi i numars intîrs (), dulà che ancje la sotrazion e je simpri definide. Se, in plui, si vûl podê dividi par un cualsisei numar diviers di zero, ai vûl considerât i numars razionâi ().
Oltri dal fat che cuant che si somin, moltiplichin, sotrain o dividin doi numars razionâi simpri si oten un altri numar razionâl, i numars razionâi a àn ancje la proprietât di jessi dens, vâl a dî che tra doi cualsisei numars razionâi si cjate simpri un altri numar razionâl. Si pues duncje vê la sensazion che i numars razionâi a son suficients par descrivi lis grandecis continuis. Cun dut achel, bielzà i matematics e gjeometris de Grecie classiche (600−300~a.C.) si jerin inacuarts che a esistin des cuantitâts che no si puedin rapresentâ esatementri cuntun numar razionâl. Tipics esemplis a son la lungjece de diagonâl di un cuadrât di lât unitari o la circonference di un cercli di diametri unitari. I numars reâi a risolvin chest probleme.
I numars reâi e la lôr rapresentazion[cambie | modifiche il codiç]
L'insiemi dai numars reâi al è duncje l'insiemi di ducj i numars che a coventin par rapresentâ une grandece reâl. Al conten i numars razionâi (cul lengaç de teorie dai insiemis ) e i numars irazionâi. I numars razionâi, introdots te sezion prime, si puedin pensâ come i numars decimâi finîts (par esempli, 5 o ancje ) e i numars decimâi infinîts periodics (par esempli, o ). I numars irazionâi, al contrari, a corispuindin ai numars decimâi infinîts no periodics (par esempli, ).
Ancje se no si puedin dâ dutis lis infinidis cifris decimâls dai numars irazionâi, la rapresentazion decimâl e je sigurementri la plui usade inte pratiche. La plui part des aplicazions e je dut câs falsade dai erôrs di misure (par esempli, cui normai metris, lis lungjecis si puedin misurâ cun la precision di un milimetri) o de memorie finide dai struments di calcul e, duncje, lis aprossimazions sui numars irazionâi no son un gros probleme se si use un numar suficient di cifris decimâls.
Intai ûs plui teoretics e, in gjenerâl, lì che al è preferibil evitâ des aprossimazions, i numars irazionâi a si rapresentin cun dai simbui o des letaris. Tra i plui famôs si àn il numar , che al lee il diametri e la circonference di un cercli, e il numar di Euler (o di Napier) . Un altri simbul al è . Al è interessant menzonâ che e esist une diference tra chest ultin esempli e i doi precedents. Il numar irazionâl al è une soluzion de ecuazion polinomiâl e a si dîs un numar algjebric. Al contrari, si pues dimostrâ che no esistin ecuazions polinomiâls cun coeficients razionâi che a vedin o come soluzion. I numars irazionâi di chest tip si disin numars trassendents.
Par rapresentâ i numars reâi si pues ancje usâ une rete ordenade o as cartesian e si dîs che e esist une corispondence biunivoche tra i ponts de rete e i numars reâi o, in maniere ecuivalente, che a cualsisei pont de rete si pues associâ un e un sôl numar reâl. Chest as al ven clamât rete reâl. Intes figuris a drete si pues viodi come cjatâ i ponts che a corispuindin a e cun des costruzions gjeometrichis.
Struture di [cambie | modifiche il codiç]
Prime di dâ une definizion rigorose dai numars reâi, al conven introdusi des proprietâts dal insiemi che lu incuadrin dentri di classis matematichis plui gjenerâls.
Struture algjebriche[cambie | modifiche il codiç]
Di un pont di viste algjebric, l'insiemi dai numars reâi al è un cjamp. Di fat, lis dôs operazions fondamentâls tra i elements di , la some "+" e il prodot "", a sodisfin chestis proprietâts:
- P. comutative: l'ordin cun cui doi numars reâi e a vegnin somâts o moltiplicât nol à impuartance
- P. associative: par trê cualsisei numars reâi , e si à
- P. distributive de some rispiet al prodot: par trê cualsisei numars reâi , e si à
- Esistence dai elements neutris: lis dôs operazions a ametin un element neutri. Pe some al è il 0e pal prodot al è il 1par cualsisei ;
- Esistence dai opuescj: cualsisei numar reâl al à un opuest : sumant i doi numars si oten l'element neutri de sume
- Esistence dai inviers: cualsisei numar reâl diferent di zero al à un inviers, val a dî che al esist un numar che moltiplicât par al dâ l'element neutri dal prodot
Al è util menzonâ che pal prodot (o moltiplicazion) si use ancje il simbul "" (par esempli, ) o, plui semplicementri, nissun simbul (par esempli, ). Par prionte, al è facil viodi che l'opuest di al è . Duncje, la sotrazion e je semplicementri une some cun l'opuest: . Il stes discors al vâl pal inviers e la division: e .
Se si prove a verificâ cualis des sîs proprietâts a son sodisfatis inta chei altris insiemis numerics introdots inte Sezion 1.1, si viodarà che l'insiemi dai numars razionâi al è ancje chel un cjamp, za che dutis lis proprietâts si cumplissin. I numars intîrs , invezit, no sodisfin la proprietât 6, e i numars naturâi nancje la proprietât 5.
Leç di anulament dal prodot[cambie | modifiche il codiç]
Introdusìn chi un risultât che al vâl in ducj i cjamps algjebrics (ancje se l'enunziât si riferìs dome a ) e che al è une direte conseguence de proprietâts elencadis parsore. La leç di anulament dal prodot e je une vore utile inte risoluzion des ecuazions.
A sedin e doi numars reâi. Se il lôr prodot al è nul, alore almancul un dai doi al à di jessi nul, val a dî
Dimostrazion[cambie | modifiche il codiç]
al pues jessi avuâl a zero o diviers di 0. Se al è avuâl, la dimostrazion e je finide.
Se al è diviers di 0, alore al esist l'inviers di . Il prodot al è avuâl a zero za che . Però, pe proprietât associative de moltiplicazion si à
e, duncje, .
Struture di ordin[cambie | modifiche il codiç]
In maniere intuitive si sa che, dâts doi numars, al è simpri pussibil ordenâju, o sei dî cuâl dai doi al è plui piçul di chel altri. Elenchìn cumò des proprietâts che a definissin in maniere rigorose l'ordin dai numars reâi e che a identifichin l'insiemi come un cjamp totalmentri ordenât.
Par cualsisei numars reâi , e si à
- P. riflessive: ;
- P. antisimetriche: se e , alore ;
- P. transitive: se e , alore ;
- P. de confrontabilitât: almancul une des dôs disavualitâts e si verifiche;
- se alore ;
- Regule dai segns:
- se e alore ,
- se e alore ,
- se e alore ,
- se e alore .
Definizion formâl dai numars reâi[cambie | modifiche il codiç]
A esistin diviersis manieris di definî l'insiemi dai numars reâi in maniere rigorose. Chi daurman o din dome une definizion, viodût che lis altri a son un pôc plui complicadis e a àn bisugne di nozions matematichis no elementârs.
Definizion assiomatiche[cambie | modifiche il codiç]
Al sedi l'insiemi dai numars reâi. Alore:
- al è un cjamp, o sei lis operazions di some e moltiplicazion a son definidis e a cumplissin dutis lis proprietâts de Sezion 2.1;
- il cjamp al è totalmentri ordenât, secont la definizion de Sezion 2.2;
- l'ordin di al è complet secont Dedekind: l'estrem superiôr di un cualsisei sotinsiemi no vueit e superiormentri limitât di al è un numar reâl.
Chestis trê proprietâts a son suficientis par definî , viodût che si pues dimostrâ che cualsisei altri insiemi che al sodisfi lis trê proprietâts al "coincît" cun .
Provìn a spiegâ un pôc miôr la completece secont Dedekind: al sedi un sotinsiemi no vueit di . Se al è superiormentri limitât, alore al à almancul un maiorant, vâl a dî un numar reâl che al è plui grant di (o avuâl a) cualsisei element di . Clamìn l'insiemi di ducj i maiorants di :
La completece di Dedekind e je fondamentâl inte definizion di viodût che e je la proprietât che e diferenzie i numars reâi dai razionâi: ancje al è un cjamp totalmentri ordenât e al rispiete lis primis dôs proprietâts, però nol è complet secont Dedekind. Continuant cul esempli di prime, i maiorants razionâi di , vâl a dî i elements dal insiemi , no àn un minim (si pues simpri costruî une frazion plui piçule …) e, di fat, il numar nol è razionâl.
Costruzions dai numars razionâi[cambie | modifiche il codiç]
In plui che cun la definizion assiomatiche, i numars reâi si puedin costruî ancje come il completament dai numars razionâi. Par esempli, la tecniche des secuencis di Cauchy e definìs des espansions decimâls come in maniere che a converzin in maniere univoche a numars reâi. I tais di Dedekind, invezit, a definissin il numar reâl come il pont che al divît i numars razionâi in dôs parts .
Proprietâts[cambie | modifiche il codiç]
Ancje se la plui part des proprietâts dai numars reâi e je za stade nomenade par spiegâ lis carateristichis di , in cheste sezion si dâ une definizion plui formâl.
Completece[cambie | modifiche il codiç]
Diviers che cui numars razionâi, i numars reâi a contegnin ducj i limits: a si dîs che i numars reâi a son complets. Par spiegâ cheste proprietât in detai, si à bisugne di dôs definizions:
Une secuence di numars si clame secuence di Cauchy se, par ogni , al esist un intîr tal che , cualsisei e plui grancj di . In altris peraulis, i ultins elements di une sucession di Cauchy a son ducj arbitrariamentri dongje un di chel altri.
Une secuence e converç al limit se, par ogni , al esist un intîr tal che , cualsisei . In altris peraulis, une secuence e à il limit se i siei elements si svicinin simpri plui a .
Nol è dificil viodi che une secuence di Cauchy e je ancje convergjente. Un fat impuartant dai numars reâi al è che e je vere ancje la afermazion contrarie:
Se un secuence di numars reâi e je une secuence di Cauchy alore e je ancje une secuence convergjente. Duncje, i numars reâi a son complets.
O vin za viodût che la completece e je la principâl diference tra i numars reâi e i numars razionâi. La sucession di un esempli anteriôr e je une sucession di Cauchy che no converç intai numars razionâi e invezit e converç a intai numars reâi.
Element separadôr[cambie | modifiche il codiç]
Une altre proprietât, colegade cun la completece secont Dedekind viodude inte definizion assiomatiche de Sezion 3.1, e je la esistence di un element separadôr:
Dâts doi sotinsiemis no vueits e di tai cheal esist un numar reâl tal che
Cjamp di Archimede complet[cambie | modifiche il codiç]
L'insiemi al è un cjamp di Archimede, ven a stâi al vâl l'assiome chi sot:
Assiome di Eudosso e Archimede
A sedin e doi numars reâi positîfs. Alore, al esist un numar naturâl tal che
David Hilbert al à definît l'insiemi dai numars reâi come il cjamp di Archimede complet. Cun cheste afermazion, Hilbert al voleve dî che i numars reâi a formin il plui grant cjamp di Archimede o, intune altre maniere, che cualsisei cjamp di Archimede al è un sotinsiemi di . L'insiemi dai numars reâi al è duncje complet intal sens che no si pues zontâi altris elements cence pierdi la proprietât di jessi un cjamp di Archimede.
Al è interessant notâ che lis ultimis trê sezions a fevelin de completece di , però a son trê acezions diviersis che no àn di jessi confondudis.
Cardinalitât[cambie | modifiche il codiç]
I insiemis numerics , , e a son ducj insiemis infinîts. Dut câs, là che i prins trê insiemis a àn "il stes numar di elements" (l'ordin di infinît al è il stes), l'insiemi dai numars reâi al è plui grant e, in altris peraulis, l'ordin di infinît al è maiôr. In maniere plui precise, , e a son insiemis infinîts numerabii, vâl a dî si pues costruî une corispondence biunivoche tra i elements di e chei di o di . Al contrari, i numars reâi a son no numerabii e no si pues costruî une corispondence biunivoche di a .
Bibliografie[cambie | modifiche il codiç]
- AA.VV. Numeri, in Grande Dizionario Enciclopedico. 4a ed. Torino, UTET, 1990. ISBN 88-02-04230-6
- Wikipedia Contributors. Real number, in Wikipedia, the Free Enciclopedia, 8 dicembar 2014,
- Contributori di Wikipedia, Numero reale, in Wikipedia, L'enciclopedia libera, 8 dicembar 2014,


text:
Il libri di Agjeu
Cun Agjeu e scomence l’ultime ete profetiche, chê dopo l’esili. E si visisi a colp dal gambiament. Prin dal esili la peraule di ordenance dai profetis e jere “cjastic”. Intant dal esili e jere “consolazion”. Cumò e je “ristaurazion”.
Agjeu al capite tun moment decisîf pe formazion dal gjudaisim: la nassite de gnove comunitât in Gjudee.
Lis sôs esortazions, curtis, a son datadis de fin di avost a metât di dicembar dal 520 p.d.C.
I prins gjudeus, rimpatriâts di Babilonie par tornâ a fâ sù il templi, a stan pierdint il lôr spirt pai masse stralencs che ur vegnin metûts di ogni bande. Agjeu e Zacarie ju invoin a ripiâ dut il lôr coragjo e a sburtin il governadôr Zorobabel e il prin predi Gjosuè a tornâ a inviâ lis voris dal templi.
Il struc al è chest: stant che il templi al è dut in ruvine, il Signôr al à cjastiade la tiere; tornant a fâ sù il templi, si varà furtune ancje matereâl. La costruzion dal templi e je presentade come condizion par che il Signôr al vegni a meti in vore il so ream. Ator dal santuari e dal dissendent di David si pee la sperance di un Messie che no s’intardarà trop.


text:
Seconde tape: Dael - Cormons
Home Trois Troi Furlan Seconde tape
descrizion
La seconde Tape Dael - Cormons e je lungje 17 chilometris, e ancje in cheste tape no si àn disnivei particolârs.
Passât il puint de autostrade si rive dopo un chilometri a Crauì. Si passe il lunc puint de Tor, e il paîs di Vierse, par passâ dopo l'arzin çamp dal torint omonim.
Dilunc dal arzin si passin par dongje i paîs di Migjee e Borgnan e rivâ infin, dopo vê passât un lunc viâl di arbui a Cormons.
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
A saran cuatri i referendum che il comitât “Tutti per il Friuli” al proponarà ai citadins par lâ a tamesâ la lôr volontât di dâi une gnove muse a cheste Regjon, separant Triest e il Friûl e fasint di lôr dôs provinciis autonomis. Lu conferme il sindic di Rivignan Teor Mario Anzil, che fin dal inizi al è stât il coordenadôr di cheste iniziative che simpri plui furlans a viodin cun interès: “il jutori che nus stan dant in tancj al è il plui biel sburt che si podarès vê”, al dîs Anzil, che al conferme che “intai mês che a vignaran, o larìn a scrivi par ben i cuesîts referendaris. Che a saran cuatri, doi abrogatîfs e doi propositîfs, parcè che la idee dal Comitât e je stade fin dal inizi no dome chê di oponisi a alc, ma chê di costruî”.
ADESION DI BANDE DE SOCIETÂT
La sielte dal Comitât e je stade fin dal inizi chê di viodi se de societât furlane e vignive une adesion di fonde aes ideis proponudis: prime fra dutis, la istituzion des dôs provinciis autonomis, ma ancje la fissazion di un limit aes indenitâts di ducj chei che a son paiâts cun bêçs publics in cheste Regjon. “Un dai referendum abrogatîfs al rivuardarà propit chest aspiet, par eliminâ la pussibilitât che a sedin dirigjents di realtâts tant che Mediocredito o Aeroporto che a vuadagnin plui di Mattarella o di Obama”. “O vin pensât – al sclarìs Anzil – di individuâ tant che stipendi massim chel di 120 mil euros ad an pal President de Regjon. E nissun in ducj i ents publics e tes societâts partecipadis de Regjon al varès di cjapâ un franc di plui”. Chest al sarà un dai argoments dai referendum propositîfs.
ENTS LOCÂI
Il secont referendum abrogatîf al rivuardarà invezit l’asset istituzionâl de Regjon e duncje la leç sui ents locâi che e je za argoment di un ricors di bande di plui di 50 sindics che si oponin ae costituzion des Unions Teritoriâls Intercomunâls. “Chel però che dal pont di viste de scriture dal cuesît al è il plui dificil dai cuatri referendum – al spieghe il sindic di Rivignan – al è chel dulà che si va a proponi lis dôs provinciis autonomis. Parcè che si trate di fâ stâ suntune schede une gnove interpretazion di chel Statût di Autonomie che a son coventâts sfuarçs une vore grancj di tantis inteligjencis par scrivi inte maniere che o podìn lei cumò”.
SLARGJÂ LA RÊT
Ancje il Comitât al à lis sôs inteligjencis: ancje se al scuen fâ di bessôl, cence grandis risorsis, lis colaborazions cul mont de Universitât, dai ordins professionâi e des associazions no mancjin. Ma al covente slargjâ ancjemò la rêt dai volontaris. “Nus sarà util intal moment di cjapâ sù lis firmis”: che no son tantonis (15 mil) ma a van cjapadis sù in poc timp. “O varìn cuintri tancj esponents dai partîts ma il president de Provincie di Udin Pieri Fontanini nus à za sigurade la disponibilitât par judâ te certificazion des firmis, e tancj conseîrs comunâi di listis civichis par sigûr nus judaran ancje lôr”. Obietîf: lâ a votâ tal 2017. E il Comitât al fasarà di dut par rivâ a chest travuart. ❚
Walter Tomada
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text: “Tornâ indaûr o tornâ a fâ sù? Se cumò pardut insegnants e educadôrs a son degradâts dai gjenitôrs, tant che e scrîf a clâr in chescj dîs sui gjornâi di chenti ancje propit la flôr dai esperts, duncje che si proviodi par vie politiche, midiant di leçs, a distronâ il cuarp gjenitoriâl tes scuelis, tornant al Stât e a lis sôs istituzions votadis une origjinarie funzion di indreçâ il coordenament sociâl-culturâl, che e je ridusude in zornade di vuê, tal non di idui libertaris pustiçs, in pratiche juste nome che al maneç di capriçs privâts. Tal concret? Soprimi i Decrets Delegâts dai agns dal ’70, che la politiche, no la scuele, e à di sei la sede dulà che si trate e indulà che si decidin lis regulis, ancje propit tal cjamp de istruzion. Se si va ancjemò indevant cul ricognossi ai gjenitôrs une libertât di educazion dai fîs che e interferìs e che e passe parsore dai necessariis instradaments te armonie civîl che ur spietin di tradizion a la Autoritât publiche dal teritori, la societât, no la Scuele dome, a saltaran par aiar in curt”. Propit su chescj argoments cussì grivis e lavorarà tai mês a vignî ancje ben la Consulte Spontanie dai Insegnants dal Friûl Vignesie Julie inviade in regjon l’an passât dal Circul Universitari Furlan “Academie dal Friûl”.


text:
#04 – La promesse
L’amont al si nunziave cussì biel che mai. I rais dal soreli a rivavin dongje un tic smavîts, e dut intor al si vistive di colôrs inmagants.
Ma no vevi timp di metimi a cjalâ chel spetacul. O vevi di tignî la promesse che o vevi fat a me stes, di rivâ a cent prime di gnot. Cent nemîs. Amoreos. Cent nemîs. Copâ cent nemîs amoreos.
La bataie e jere lade indevant dut il dì, e e jere lade ben, il Signôr al jere cun nô, no vevie di lâ ben?!
E chê promesse o jeri sigûr di podê tignîle. Ma cuant che mi visai che il soreli al jere daûr a lâ jù, mi cjapà imbast.
– Paron o sin rivâts a 79 – al mi disè il servidôr che al mi tignive i conts, parât daûr di un bocon di scût.
Doi ju fasei fûr intun colp sôl cuntune copete de spade, un altri lu sfracaiai sot dal cjaval.
Ma al jere tart, masse tart. Al jere ancje dificil di brincâ vonde nemîs, ducj a scjampavin vie di buride, dulà vevio di cjatâ fûr disevot di lor?
Alore la idee: SORELI, FERMITI SORE GABAON!
Dit e fat al mi ubidì. La dì si slungjà al gno comant.
E alore cun calme o soi lât ator a cirî i miei 18. Un ca un là.
Cuant che o ai tirade fur la mê spade dal pet dal numar 100, o ai vosât un berli che al à fat tremâ la tiere imbumbide di sanc.
Po i ai dât il permes al soreli di tornâ a movisi e mi soi fermât a cjalâ l’amont. Ce biel rimirâ l’amont sentât suntun grum di cadavars dai nemîs.
E po, dutun colp, scûr tant che in bocje.
O soi stât jo, Gjosué, l’unic om inte Storie a fermâ il soreli. Un miracul. Diu al jere cun me. O vevi di finî di copâ i miei cent nemîs. Ducj intune dì.
Provait vualtris a fâ miôr!
Eh, Giosuè! Al è stât un inte Storie che al à fat di miôr. Nol à fermât il soreli, no, chel no. Ma al à fat nassi un soreli gnûf. Une matine di Avost intal cîl di une citât dal Gjapon. Al è durât pôc. Ma cuant che chest soreli al è lât amont, i muarts che chel sioret al veve fats no jerin cent, ma otante. Mîl. Otantemîl.
Ce biel amont! Sui cadavars dai nemîs!
di ***
#1***


text:
I Alzamantes a son la folk-rock band rivelazion che e rapresente miôr la evoluzion dal panorame Balfolk talian. I bai popolârs talians e europeans proponûts intun format unic e inconfondibil, ’suns modernis e fuarts a insiorin un repertori etnomusicâl une vore ampli che al va des Pizichis Salentinis aes Gighis irlandesis. Un viaç che al passe, cuntun conciert energjic e impetuôs, pes tradizions musicâls e di bai par un spetacul dut di balâ. Il format ’tal è rock, il cûr ’tal è folk… ma di chêl vêr! A rivin a Folkest2018 come ospits d’onôr, dopo vê vint la edizion 2017 dal concors Suonare@Folkest midiant lis selezions dal concors Suonare@Folkest.
Formazion: Dario Tornaghi – vôs e fisarmoniche, Maddalena Soler – vôs e violin, Filippo Ferrari – vôs, ghitare eletriche; Mirko Grilli: ghitare acustiche; Angelo Merico: bas eletric; Stefano Migliavacca: batarie e percussions.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Showing all 12 results
-
10,00 €
di RAFFAELE SERAFINI … une serie di storiis origjinâls e che si lein intun flât! A son storiis che a someis fatis par jessi…
-
10,00 €
di RAFFAELE SERAFINI Lis storiis di Raffaele Serafini a van indenant e indaûr intal timp dilunc di un troi che nus permet di butâ…
-
10,00 €
CONTIS DE DISINCRESSITE di GIANFRANCO PELLEGRINI Lis cuatri contis principâls, cu lis dôs plui curtis metudis dongje, si pein a lis stagjons dal an,…
-
12,00 €
di GIANFRANCO PELLEGRINI Gianfranco Pellegrini nus fâs jentrâ in events che a àn marcât popui e tieris dal Friûl o ben che a son…
-
12,00 €
di CHECO TAM Sul cjast al jere un vecjo scrin cuntune specjere, un plan di marmul e cuatri scansei. I prins trê si podevin…
-
6,00 €
del TEATRO INCERTO Il Teatro Incerto nus propon il so Don Chisciotte stralunât e in marilenghe, zuiant dentri e fûr dal test, domandantsi cui…
-
-
12,00 €
di STIEFIN MORAT Al è sucedût alc di brut a Udin e tal Friûl dal avignî. Une vore brut. No dal gjenar di chel…
-
7,00 €
di FULVIO REDDKAA ROMANIN Jê a vevo poiât uno man sul finestrin. Fôr al ero miesdì e il paîs al ero desert. “Ma dove…
-
7,00 €
di FULVIO REDDKAA ROMANIN Tes dôs contis achì presentadis la Cjargne – anzit, une sô piçule part, confinade linguistichementri – e une sorte di…
-
5,00 €
di CHECO TAM Lis contis di Checo Tam a puedin fevelâ di concierts di musiche dark dai agns otante, come ancje di aliens ae…
-
8,00 €
di FRANCESCA GREGORICCHIO Vincj contis golosis, dulà che il ses al è il protagonist, miscliçât al plasê ma ancje aes pôris, frustrazions e, soredut,…


text:
Intun biel editoriâl su «Udine Economica», il sfuei de Cjamare di Cumierç de Provincie di Udin, il president Giovanni Da Pozzo al marche la sô braure di jessi furlan ancje par vie che o vin une universitât nestre inviade par domande dal popul. Par dî la veretât lui al met dentri tra i sostignidôrs ancje lis istituzions e lis categoriis economichis.
Po ben, in chest al è un piçul fal: chei che a jerin “su lis baricadis” in chei timps si impensin invezit che tancj di lôr des categoriis economichis e politichis nostranis a jerin cuintri. I contraris a dopravin scusis come chê di «evitâ doplons» o «al è miôr lâ a studiâ intes grandis universitâts e no meti in pîts une universitât di seconde categorie» come che – secont lôr – e varès vût di deventâ chê di Udin.
Magari cussì no, al fo compagn ancje pe specialitât de Regjon, come che al ricuarde di sbris Cisilino a pagj. 3 tal editoriâl.
Cumò a son altris bataiis che o sburtìn par prins tant che furlaniscj: la gnove emergjence de Universitât metude in dificoltât dai tais di bêçs, la unitât des Provinciis Furlanis par une progjetualitât e inovazion ad hoc pal nestri teritori, la tutele e promozion de lenghe furlane, fatôr di unitât, partignince, iniziative, come che al è stât in tancj altris paîs.
No volaressin che ca di 30 agns, la Cciaa e marcàs la impuartance di chei che si spere a deventin risultâts acuisîts sicu la Universitât… dopo che ju àn puartâts indevant altris! Chestis bataiis, cumò, a volaressin finalmentri fatis insiemit a une imprenditorie economiche plui convinte: un tic mancul provinciâl e un tic plui nazionâl. Furlane.
Dree Venier
Nol è mai tart: ducj cu la Universitât dal Friûl............
Intun biel editoriâl su «Udine Economica», il sfuei de Cjamare di Cumierç de Provincie di Udin, il president Giovanni Da Pozzo al marche la sô braure di jessi furlan ancje par vie che o vin une universitât nestre inviade par domande dal popul. Par dî la veretât lui al met dentri tra i sostignidôrs ancje lis istituzions e lis categoriis economichis.


text:
Prin di scomençâ a fevelâ di mâr, o ai di sclarî une robe: il Friûl al à un mâr. Lu dîs tal câs che cualchidun di chei che a lei nol fos furlan (ancje se a viodi ben al sarès impussibil, dal moment che o scrîf par furlan…), parcè che – no rivi a capî la reson – ator pe Italie in tancj a son convints che noaltris furlans no vin nancje un metri di splaze. A dîle dute, tancj a pensin che no vin nancje culinis o planure: “Tu che tu vegnis jù dai monts”, o ben “Ma tu tu sarâs usade a viodi la nêf”, mi disin chi a Rome. Dopo a son ancje chei che “Ma tu tu sês dongje di Turin, no mo?”, ma chei a son propite câs no recuperabii.
Invezit un mâr al è, e stant a ce che a disin lis analisis, al è ancje biel net, di podê lâ a nadâ dentri cence problemis cuant che al è cjalt (fûr dai todescs, che a son bogns di fâlu ancje a Fevrâr). Al è che il mâr furlan al à un pôc il stes caratar dai furlans. Un furlan al è difident par nature e nol scomence mai a contâti des sôs robis la dì stesse che ti à cognossût. Ben, ancje il so mâr al è cussì: tu podis cognossilu, ma nome un toc a la volte.
Cuant che tu jentris tal mâr, tu âs almancul cinc-sîs metris di fâ prime che la aghe ti rivi tai zenoi. Cussì intant che tu cjaminis tu scomencis a cognossilu un pôc. Ma cuant che tu sês rivât tai zenoi, il mâr furlan al dîs: “Spiete! Cui isal chel chi? Nol varà migo cjapât masse confidence dut tun colp?”, e alore al va jù une altre volte, e tu ti cjatis cu la aghe tal cuel dal pît e tu âs di scomençâ dut dal principi.
Però, come che al sucêt cun ducj i furlans, une volte che tu lu âs cognossût, tu podis fidâti di lui, che no ti tradìs di sigûr: ancje se tu vâs di chê altre bande dal cartel di “confin aghis siguris” la robe plui pericolose che ti pues sucedi e je di dâ dentri a un frut che al sta cjalant jù cu la mascare di sub. Ce che al varà di cjalâ, po, no soi mai rivade a capîlu, dal moment che sot da la aghe, sul font, tu cjatis nome savalon, e scuasit ducj i dîs al è talmentri tant savalon ancje ta la aghe che no tu rivis a viodi nancje il savalon tal font. E su chê robe lì lis lengonatis si son inventadis che il mâr furlan al è cragnôs. Se cui che al tabaie cussì si fermàs a pensâ a cemût che a son fats i furlans al capirès a colp: se no si pues viodi dut in trasparence fin in font la colpe no dipent da la cragne, ma nome da la discrezion.
Ancje il mâr al è un furlan tal cûrBETE DI SPERE
Prin di scomençâ a fevelâ di mâr, o ai di sclarî une robe: il Friûl al à un mâr. Lu dîs tal câs che cualchidun di chei che a lei nol fos furlan (ancje se a viodi ben al sarès impussibil, dal moment che o scrîf par furlan…), parcè che – no rivi a capî la reson – ator pe Italie in tancj a son convints che noaltris furlans no vin nancje un metri di splaze. A dîle dute, tancj a pensin che no vin nancje culinis o planure: “Tu che tu vegnis jù dai monts”, o ben “Ma tu tu sarâs usade a viodi la nêf”, mi disin chi a Rome. Dopo a son ancje chei che “Ma tu tu sês dongje di Turin, no mo?”, ma chei a son propite câs no recuperabii.


text: Joibe ai 24 di Març 2016, chel che si disii l'”ambassadôr di là de Aghe Britiche” dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl, vâl a dî il brâf zovin colaborant sâr Francesco Nicolettis, tornât in Friûl pes fiestis di Pasche, al è lât a onorâ la Crôs di Cjasemate, in Comun di Martignà, cimeli storic su la liende di popul dal patriarcje Beltram di Aquilee, martar pe justizie e patron civîl nostran, li che al à poiât jù un “remembrance poppy” che al sarès un “confenon de memorie”, tradizion di Albion su lis rosis par ricuardâ chei che a son muarts in vuere: un presint des tieris di Thomas Becket viers di un so ilustri secont aquileiês.


text: Il president regjonâl venit dot. Luca Zaia ur à scrit un ringraziament a Moviment Civic Culturâl Alpin-Adriatic dal Fogolâr Civic e Circul Universitari Furlan de Academie dal Friûl, fradaiis furlanis euroregjonalistichis direzudis dal prof. Alberto Travain, che setemanis indaûr a Udin a vevin manifestade “solidarietât viers di ciert venetisim legjitim di vuê” tirant fûr par altri la bandiere storiche de Serenissime, “no plui par riverî – si a specificât – un domini ‘forest’, ma par at gjenerôs di rispiet de storie e dal democratic domandament di guviernâsi bessôl di un popul dongjelaltri, ancje chel par antîc leât cu la metropul ‘furlane’ di Aquilee”. Un tant al jere stât “chest an, ai 3 di Avrîl, tal inovâl tradizionâl de Fieste dal Friûl sul 937m aniversari di fondazion dal principât patriarcjâl aquileiês tant gloriôs che par 343 agns al à vût dât dongje in fat di politiche, tal cûr de Europe, Furlans, Julians, Istrians, Venits, Slovens, Carintians: popui che o sin usâts a calcolâju – a scrivevin chês clapis intune note al president Zaia – par… nestri popul”. “Al displâs che un at simbolic di solidarietât culturâl e politiche interregjonâl al puedi sei stât – trop in buine fede no savarès – juste stracapît dentri di cierts circui locâi e localistics e passât par ‘eretic’ e par sotan: un tant al palese viodudis ristretis che no si compagnin cu la prospetive euroregjonalistiche che la tradizion furlane e derive di chê aquileiese” al à dit Travain che, in cont dal scrupulât prossim plebissît dal Friûl, inviulât di un comitât a pueste, al à pandude la sperance che si orientisi su iniziativis che, cence scugnî lâ cuintri de Leç, a vedin dabon di scandaiâ il pinsîr dal popul no par fuarce parsore de indipendence, ma ben su la autodeterminazion, vâl a dî su la juste ricupare di un dirit di sei consultâts come comunitât su lis decisions, che il Stât talian za lu veve ametût tal 1866 pe vecjis provinciis venitis austriachis, comprendude sigûr ancje chê dal Friûl. “La Italie unitarie si à fate sù, cun di fat, ancje propit cui plebissîts, pûr cetant discutibii in fat di manieris. E chei plebissîts a formin te Storie precedent politic e culturâl juste di une autodeterminazion, daurman scancelât di memorie e cussience des popolazions dal Stivâl. E chel precedent al podarès ancje segnâ la strade no tant par fuarce di un gnûf fruçonâsi ma chê di une cree, scompartide, cunvinte e judiziose organizazion dal consorzi civîl talian e european” al à comentât il dean di Fogolâr Civic e Academie dal Friûl.


text:
“No sai. Par mil e mil agns l’om al larà indenant, strissant vie pe gnot, a cirî il parcè dal parcè. O ai pôre di ce che al ven a nassi (…). Jo o resti ce che o soi, cul mâl che mi soi cjatât dentri, cuant che o soi nassût. Il gno mâl al è la uniche robe che mi reste e che mi fâs ce che o soi. Cence il gno pinsîr malât jo no sarès Caino. E cence Caino il mont al è un sac di nuie”.
La storie di Cain le cognossìn ducj e alore cheste citazion nus fasarà subit pensâ a une riflession mareose dal prin dai doi fîs di Adam e di Eve su ce che al à fat, sul so delit, il prin delit de Storie. Ma in chest drame di Luîs Candoni lis robis no son propit cussì. Cain al à, sì, un pari, Adam, e une mari, Eve, e al à ancje un fradi, Abêl. Ma lui al è il fradi plui piçul e al è timidut, scjars, debil: nol à cûr di copâ nancje un jeur, ni une gjaline, ni une surisute. Abêl, invezit, al è grant, fuart, prepotent, violent. Darest dute la famee e je scuinternade: a vivin intun puestat, une sorte di discjarie, e a son sporcs, bruts, ignorants, fals, cragnôs. No san nuie dal mont, no san se al è alc altri in plui di lôr, no san ce che al jere prime di lôr e no san se al sarà alc daspò di lôr, no san se la lôr cjase (se si pues clamâ cjase chel cjôt) e je la prime o la ultime de citât e no san nancje se e je une citât. E jenfri di lôr si odein e si insolentin: cjastronat, striate, cidule fraide. Cuant che Adam e Eve a sintin che Cain al à vude une profezie chei dîs che al sarà lui a copâ so fradi, invezit di sgrisulâsi, i dan seont a doprâ daurman il curtìs e jal metin in man.
Po al sucêt alc che nissun sal spietave. In chê sorte di ledanâr al rive un personaç tant diferent di lôr che ju lasse scaturîts e cence peraulis: il blanc, dut net e ben vistût e che al fevele inglês e che i insegne a fevelâ fintremai ae çuete (altri personaç di abiezion) che prime e jere dome in stât di rugnâ.
Candoni al presente une leture dute personâl e origjinâl di chest mît che i da forme aes domandis che l’om si fâs di cuant che al è om: parcè il mâl, parcè la muart. Ae fin dal drame, Adam che, pe prime volte al à viodût un muart, si domande simpri plui spaurît: ’Parcè murî?’. E Cain al repliche: ‘Parcè nassi?’.
Su la vicende di Cain a àn vût scrit tancj grancj autôrs: Byron, Hugo, Belli, Saramago. Cheste vore di Candoni e je in dut meritevule di stâ a pâr cun chescj grancj de leterature mondiâl. ❚
✒ Laurin Zuan Nardin
SIMPRI BOGNS. “Luigi Candoni, Strissant vie pe gnot”, Udin, 1975............
“No sai. Par mil e mil agns l’om al larà indenant, strissant vie pe gnot, a cirî il parcè dal parcè. O ai pôre di ce che al ven a nassi (…). Jo o resti ce che o soi, cul mâl che mi soi cjatât dentri, cuant che o soi nassût. Il gno mâl al è la uniche robe che mi reste e che mi fâs ce che o soi. Cence il gno pinsîr malât jo no sarès Caino. E cence Caino il mont al è un sac di nuie”.


text:
Popui che par secui a son stâts in pâs, si son cjatâts nemîs par colpe dal nazionalisim
Bielzà tal Otubar dal 1912 il bataion Tumieç, cun volontaris dal Cividât e dal Glemone, incuadrâts sot il colonel Antonio Cantore, propite chel de caserme di Udin, al scjale lis dunis di savalon dal altilplan dal Gorian, dongje Assaba. A son oms dal VIII Reziment. Alpins tal desert! E ce po? Par dimostrâ la impreparazion e la stupiditât dai gjenerâi talians, se tu âs di mandâ cualchi soldât a scombati tal desert l’alpin al è propite adat! “Artiliarie di Mont”. Cuasi un film che al tornarà a plui ripresis, ancje te seconde vuere, fintremai cumò, su altris claps ma su deserts cetant compagns. E tal ’15, cuant che la Italie finalmentri si decît di ce bande che i conven stâ, cusins, parincj, amîs, di ca e di là dal confin segnât de linie di Cormons, a metin sù divisis di colôr difarent. Di une bande ti insegnin a berlâ “Vive il Re”, di chê altre a cjantâ “Serbi Iddio l’Austriaco Regno”.
FURLANS DI CA E DI LÀ DAL CONFIN_ E par evitâ che i furlans si copin tra di lôr, Gurizans e Valcanalots a vegnin mandâts sul front Galizian, te becjarie cuintri i Rus. Dodis dîs di tren dome par rivâ sul front. Une epopee ancjemò cetant pôc studiade: in tancj di lôr, cjapâts presonîrs dai soldâts dal Zar a vegnin depuartâts fin in Siberie, di là dai Urâi, par lavorâ su la ferade transiberiane, là che a cjatin chei altris furlans, chei che a jerin là fin de fin dal ‘800. E la lôr storie e je chê di une vite salvadie brusade tai boscs de Taighe, spierdûts tal blanc di une nêf che no finìs plui in Invier e mangjâts vîfs dai moscjins jenfri i pantans di Istât. A finissin sul Bajkal, sul confin cu la Mançurie, adiriture sul Mâr dal Gjapon. La rivoluzion russe dal 1917 ju taie definitivementri fûr de Storie, involuçâts dentri chê grande burascjade orientâl. In tancj a sposaran fantatis di là vie. A varan frututs che a fevelin par rus cu la mari e par furlan cul pari, dismenteantsi par simpri di tornâ a cjase.
LA OCUPAZION TALIANE_ No son stâts tirâts sù monuments ai muarts talians de Grande Vuere vie pal Gurizan, ni parsore Pontebe. Ancje parcè che cuant che Gurize e cole, tal 1916, “chei de manteline”, come che a clamavin i soldâts talians, no si compuartin propite benon cu la popolazion civîl: la retoriche nazionâl fassiste nus à insegnât che chei soldâts a liberavin “tiere iredente”, invezit a àn fat dispès i comuts dai invasôrs, a àn ocupât, cjapât int, robât, fat violence, massime cuintri chei che a fevelavin furlan o sclâf, confondûts insieme come ignorants e grubians di civilizâ, anticipant ce che al sarès sucedût cualchi an plui indevant. E di cheste altre bande dal confin compagn: massime tal ribalton di Cjaurêt, compagniis militârs, sedin mucs o talians, a ocupin fatoriis, cjasis, a copin gjalinis, purcits, a robin vidiei, vacjis, cjavai: “predis di vuere”, a disin se a son nemîs; “rifurniments pal front”, se a son amîs. Ma il risultât nol cambie. Plui di cualchi bestie – uniche risorse de famee – e ven sepulide vive intune buse cuvierte cun ramaçs fûr pal bosc. Ma se lu cjatavin si riscjave la fusilazion. Il curtîl al devente acampament, cun tendis, magazins di provisions, sentinelis e turnis di vuardie; i gjalinârs (aromai vueits) a son une straordenarie santebarbare par tignî munizions, fusîi, bombis e metraiadôrs.
UNE TRAGJEDIE DI POPUI_ E in citât, a Udin, si vierzin i casins, là che une frute, se in salût, a pues puartâ a cjase cualchi bêç in plui, che la fam e fâs dismenteâ ancje la vergogne. Cualchi volte i soldadats a son zentîi. A ufrissin tabac ai vecjos, marmelade ai fruts. Specialmentri i mucs, che po dopo a son Slovens, Cravuats, Bosniacs, Ongjarês, che cjalâts di dongje no somein “l’orit e barbaric nemì” piturât te cuviertine ilustrade de Domenica del Corriere, ma cetant compagns di chel om di cjase che ancje lui al è a scombati sepidiu dulà, in cjadaldiaul: stesse muse, stesse cragne, puce, pedoi e miserie compagne. Tant che a voltis cualchi zovine, restade di bessole, ingropade dal marum e de disperazion, i vierç la cjamare par scjaldâsi insieme cuintri un frêt che al è plui morâl che corporâl. La lûs studade e jude a sconfondisi un pôc e lui al podarès propite someâ a chel sul cuadri dal ritrat des gnocis. La statistiche dai fruts nassûts par amôr o par violence te retrovie furlane dal front no je mai stade fate. A son cierts argoments che si à miôr tasê. Gloti par tirâ indevant. Come che a àn simpri fat cun grant coragjo lis feminis, almancul di cuant che Eve e à robât chel miluç.
Partencis e spietis
E je dute achì la grande metafore de seconde decade dal Nûfcent. Un aiarat che al tache a soflâ adore, propit tal principi dal deceni, improvîs: disìn un garbin che al bughe insieme pôris e savalon dal desert african fintremai in Cjargne. “La grande proletaria si è mossa”, al zigà il poete Giovanni Pascoli, cuant che i prins soldâts a partivin pe Libie, tal 1911. Pal Re e Imperadôr di une corone cuasi a pene rivade (dal 1866) e za cussì golose di cjar frescje e zovine di brusâ di cualchi bande. Ma e sarà dome la prove gjenerâl dal montafin che al sclope subit dopo, tal 1914, cuant che l’Arciduche di Austrie Francesco Ferdinando al vignarà copât in chel di Sarajevo. La Italie no je ancjemò fate dal dut, e chi in Friûl il confin al è di chei impuartantons. Come che al è simpri stât fin chê altre dì e forsit, dentri tal cjâf di cualchidun, al resist ancjemò cumò. Furlans di ca e di là de linie duncje. E a cjase? Cui restial? Vecjos e fruts, e soredut feminis, che cun coragjo e fadie a scombatin une bataie cence fusîl, ma cetant complicade, cuintri fam, miserie e orôrs. Parcè che fûr de retoriche des bandieris, des medaiis, lontan des fanfaris, a son propite lis feminis che a restin, che a resistin, che a spietin: l’om in vuere, o un frut che al à di vignî. Ancje cence pari. Cuntune fuarce che e fasarès pôre a dîs mil canons e a un milion di gjenerâi in divise.
Angelo Floramo
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Finance
La finance e je che part dai studis di economie che e viôt il mût in cui lis impresis, i oms ugnui o i stâts a metin adun, a dan fûr e a doprin lis risorsis finanziariis.
Ogni entitât economiche e à un insiemit di ativitâts e di passivitâts che però podaran vê la lôr manifestazion numeriche plui indenant. La finance e à di aministrâ lis jentradis e lis jessudis di monede, ven a stâi il moment in cui si varà la manifestazion numeriche.
Un disecuilibri passîf des financis al fâs in mût che si vedi di indebitâsi par vê i bêçs par podè fâ i paiaments e i debits a àn un cost di interès.
Un disecuilibri atîf al fas nassi il probleme di studiâ cemût impleâ in mût convenient i bêçs che si àn in plui. Si varà di sielzi une alternative tignint cont sei dal vuadagn pussibil sei dal risi che si larà incuintri.
Cu la peraule finance si intindin variis robis, par esempli:
- La finance personâl, ven a stâi l'insiemit e la gjestion dai debits e dai credits des personis ugnulis.
- La finance aziendâl, ven a stâi cemût che lis impresis a metin adun e a doprin lis risorsis finanziaris.
- La finance publiche o ben la sience des financis, che e studie il mût in cui il stât al à di procurâsi e di doprà i bêçs.
Un altri cjamp di studi de finance al è il marcjât finanziari dulà che un al pues investî i bêçs che al à in plui cjapant un interès, cun i soi bêçs il sisteme al finanziarà lis ativitâts economichis.


text:
Il Leader dal Progjet Fedora
Il Leader dal Progjet Fedora (o FPL) al è il responsabil finâl di dut ce che al sucêt dentri di Fedora e in particolâr al è il responsabil pal mantigniment des relazions tra Red Hat e Fedora. Lui/Je al è/e je il president di Fedora, l’aministradôr delegât, il diretôr, il sorecjâf cence pôre, clamilu ce mût che tu vûs. Dut câs il leader dal progjet nol è un ditatôr, benvolent o mancul. Il FPL al fâs di president al Consei di Fedora.
Matthew Miller al è il corint Leader dal Progjet Fedora. Al à puartât indenant la iniziative Fedora.next par frontâ in maniere strategjiche la seconde desene di Fedora, e cussì ancje la transizion dal consei di Fedora al model di consei corint. Matthew al à creât la distribuzion BU Linux pe universitât di Boston tal 1999 e le à mantignude fintal 2008, cuant che si è spostât ae Scuele di Inzegnerie e Siencis Aplicadis di Harvard, par lavorâ su elaborazions a altis prestazions e cheste robe che e sta rivant clamade “cloud”. Al è in Red Hat dal 2012, prime lavorant su Fedora Cloud e dopo deventant FPL in Jugn, 2014.
Contact Matthew as
mattdm on Libera.Chat IRC, as @mattdm on Twitter, or on the Council-Discuss mailing list.
Leaders precedents dal Progjet Fedora
- Robyn Bergeron
-
Fevrâr 2012 – Jugn 2014 (Fedora 17 – 21)
- Jared Smith
-
Lui 2010 – Fevrâr 2012 (Fedora 14 – 16)
- Paul W. Frields
-
Fevrâr 2008 – Lui 2010 (Fedora 9 – 14)
- Max Spevack
-
Fevrâr 2006 – Fevrâr 2008 (Fedora Core 5 – Fedora 9)
- Greg DeKoenigsberg
-
Avost 2005 – Fevrâr 2006 (Fedora Core 4 e 5)
- Cristian Gafton
-
Zenâr 2004 – Avost 2005 (Fedora Core 2, 3 e 4)
- Michael Johnson
-
Lui 2003 – Zenâr 2004 (Fedora Core 1)


text:
Sinonimi e Contrari Friulani
cun intransigjence loc.
- [it. fanaticamente av.]
(derivât di 'fanatico', mostrant di no cedi par nissune reson des posizions cjapadis)
- sinonims
- cun faziositât, cun isterie, cun rigjiditât, cun setarisim, entusiastichementri, estremistichementri, fanatichementri, faziosementri, in maniere faziose, in maniere isteriche, in maniere rigjide, in maniere setarie, in mût faziôs, in mût isteric, in mût rigjit, in mût setari, intransigjentmentri, isterichementri, rigjidementri
- contraris
- cun ecuilibri, cun indiference, cun misure, cun moderazion, indiferentmentri, in maniere ecuilibrade, in maniere indiferente, in maniere misurade, in maniere moderade, in mût ecuilibrât, in mût indiferent, in mût misurât, in mût moderât
- [it. ferreamente av.]
(derivât di 'ferreo')
- sinonims
- inflessibilmentri, rigjidementri, severementri
- contraris
- cun comprension, cun debilece, cun flessibilitât, cun indulgjence, cun tolerance, debilmentri, flessibilmentri, indulgjentmentri, in maniere debile, in maniere flessibile, in maniere indulgjente, in mût debil, in mût flessibil, in mût indulgjent
- [it. inclementemente av.]
(derivât di 'inclemente')
- sinonims
- crudelmentri, cun durece, cun inflessibilitât, cun severitât, durementri, inclementmentri, inflessibilmentri, in maniere dure, in maniere inflessibile, in maniere severe, in mût dûr, in mût inflessibil, in mût sevêr, intransigjentmentri, severementri, spietadementri
- contraris
- clementmentri, cun clemence, cun indulgjence, cun misericordie, cun pietât, indulgjentmentri, in maniere clemente, in maniere indulgjente, in maniere misericordiose, in maniere pietose, in mût clement, in mût indulgjent, in mût misericordiôs, in mût pietôs, misericordiosementri, pietosementri
- [it. inflessibilmente av.]
(derivât di 'inflessibile')
- sinonims
- inesorabilmentri, inflessibilmentri, intransigjentmentri, rigorosementri
- [it. intollerantemente av.]
(derivât di 'intollerante')
- sinonims
- cence soportazion, fanatichementri, intolerantmentri, intransigjentmentri
- [it. intransigentemente av.]
(derivât di 'intransigente')
- sinonims
- cence clemence, cun dogmatisim, cun estremisim, cun fanatisim, cun inclemence, cun severitât, dogmatichementri, estremistichementri, fanatichementri, inflessibilmentri, in maniere dogmatiche, in maniere estremistiche, in maniere fanatiche, in maniere inclemente, in maniere severe, in mût dogmatic, in mût estremistic, in mût fanatic, in mût inclement, in mût sevêr, intransigjentmentri, iremovibilmentri, rigjidementri, severementri
- contraris
- conciliativementri, cun clemence, cun complasence, cun conciliabilitât, cun indulgjence, cun moderazion, indulgjentmentri, in maniere clemente, in maniere conciliative, in maniere indulgjente, in maniere moderade, in mût clement, in mût conciliatîf, in mût indulgjent, in mût moderât, moderadementri
- [it. severamente av.]
(derivât di 'severo', tune maniere che no amet perdon)
- sinonims
- durementri, fermementri, gravementri, inflessibilmentri, intransigjentmentri, rigorosementri, seriementri, severementri
- contraris
- benevulmentri, bontadosementri, cun benvolence, cun bontât, cun clemence, cun gaiositât, cun gjubialitât, cun ligrie, gaiosementri, gjubialmentri, in maniere benevule, in maniere bontadose, in maniere clemente, in maniere gaiose, in maniere gjubiâl, in maniere legre, in maniere ligriose, in mût benevul, in mût bontadôs, in mût clement, in mût gaiôs, in mût gjubiâl, in mût legri, in mût ligriôs, legrementri, ligriosementri


text:
Civole
La civole, o cevole (Allium cepa), e je une plante cultivade de famee de Alliacee. E je une plante jerbose a cicli bienâl, che e devente anuâl te coltivazion, cun radîs e fueis che deventin pui gruessis e che a deventin dopo la part comestibil de plante.
E ven utilizade principalmentri in cusine, ma e je doprade ancje te midisine par vie de sôs proprietâts terapeutichis za ben cognossudis de culture popolâr, confermadis ancje de sience.
Varietâts[cambie | modifiche il codiç]
A esistin une vore di varietâts di civolis che a cjapin il non dal lûc de coltivazion, dal colôr, de forme, de grandece. In gjenerâl, la scusse e pues jessi blancje, zâl-dorade o rosse come la civole rosse di Tropee, la civole rosse di Suase, la Boretane. E je imparentade cu l'ai.
Coltivazion[cambie | modifiche il codiç]
La civole e à bisugne di tiere che e vedi vonde umiditât e vonde lûs ogni dì. Si scugne plantâ la semence te tiere a mancul a un 1 cm di profonditât, lassant un spazi di 10 cm jenfri. Une volte semenât, si à di spietà dai 90 ai 120 dîs prime di cjapâle sù. Intai paîs di clime dolç si pues coltivâ la civole ancje in unvier.
In cusine[cambie | modifiche il codiç]
La civole e je une vore doprade inte cusine di ducj i paîs. Par vie dal sô savôr particolâr, cjate puest in tancj plats che al sarès masse lunc scriviju ducj.
E samee che la civole e fos za cognossude fin dal 5000 p.d.C. Intal Antîc Egjit e jere ben cognossude, tant che i egjizians a crodevin che il sô fuart odôr e podès tornâ a dâ la vite ai muarts. Te Antighe Grecie i atletis e i sportîfs a mangjavin tante civole parcè che a crodevin che e rindès il lôr sanc pui lizêr. I gladiatôrs de Rome antighe si sfreolavin il cuarp cu la civole. Inte Etât di Mieç, si doprave la civole ancje par paiâ il fit e par fâ regâi. I miedis a conseavin la civole cuintri il mâl di cjâf e cuintri il colâ dai cjavei.


text:
Cinquemila problemi e un paio di soluzioni
Se il frêt dal Invier mi fâs vignî voie di involuçâmi sul divan a pene che il soreli al va a mont, lis gnots di Istât invezit mi àn simpri incantesemade. No pe movida intai locâi, ma pluitost par vie che dut intal mont naturâl al pâr che al cjapi une gnove vite. Tant che intune flabe estive, dulà che i zuiatui cuant che e sune miezegnot a scomencin a danzâ e a cjantâ, ancje il palc dal nestri zardin si anime di atôrs inspietâts, a pene che si alce il sipari sul cîl stelât.
Intune des mês escursions vie pe gnot tal zardin, cualchi dì indaûr, o ai par esempli finalmentri viodût cui miei voi i doi protagoniscj dai scuintris cjantarins che si contindin il gno piçul sfuei: doi masclis di ‘save smeraldine (Bufotes viridis) che – un di une bande e un di chê altre di un ring acuatic – ses “davin jù” a colps di craçoladis. Cul aument de umiditât, la sere, tal mieç de jerbe taiade in mût scrupulôs, a vegnin fûr ancje i viers, une des predis preferidis di chescj anfibis. Par rivâ a mangjâju, lis ‘savis a plein il cjâf in bande, ju gafin cu la bocje e dopo, cuntune espression che e pâr cuasi di riviel, a glotin la bocjade sierant i voi: al è curiôs cemût che par chescj animâi al sedi indispensabil tirâ i muscui oculârs par rivâ a gloti.
Tra i piçui ospits che mi è sucedût di cjatâ in passât, e che cun grande probabilitât a frecuentin ancje cjase vuestre, chel che mancul mi spietavi al è stât il riç european (Erinaceus europaeus). Lu ai cjatât une gnot intant che al jere impegnât a mangjâ lis crochetis dai gjats intal curtîl, cjalât cun disdegn, ma a distance, ancje dal proprietari legjitim de scudiele. Mi è vignût iniment cussì di contâ alc di chest strani animâl, che al vîf une vore dongje di nô e che al è cetant curiôs intal aspiet e intal compuartament.
Cuant che lu ai viodût pe prime volte, nol jere tant interessât de mê presince. Dome dopo un pôc, sintintsi osservât cun insistence, al à capît che al jere il câs di mandâ un messaç: si è involuçât sù come che al ves vût di dî “Di po tu, âstu alc cuintri di me? Ca nol è nuie ce viodi!”. Inte tradizion popolâr il riç nol è calcolât un animâl cetant svelt, ma un aforisim di Archiloco al dîs cussì “La bolp a ‘nt sa tantis, il riç dome une, ma impuartante!”. Il riferiment al è ae lôr strategjie eficace di difese: se i riçs si sintin menaçâts, par istint si inglimucin contraìnt intal stes timp la muscoladure dorsâl, di mût di dreçâ i aseis e di presentâ un scût fat di plui di cinc mil spinis, che a son in realtât pêi modificâts. I riçs a puedin restâ in cheste posizion par tant timp, fin cuant che a stimin che il pericul al sedi passât. La strategjie e je simpri vincidore devant di un pussibil predadôr (il riç nol à, magari cussì no, ancjetante fortune cu lis machinis, ma al è l’unic sisteme di difese che al cognòs). Cheste arme di difese une vore dure e à ancje i siei aspiets negatîfs. Par esempli, pai riçs al è impussibil gratâsi, e par chest i parasits ju puedin tacâ cun facilitât. No stin a fevelâ po dopo dai problemis leâts al mont dal eros… Pal riç mascli puartâ insom une serade a cortizâ une mascje al è un probleme pardabon “intrigôs”. Par fortune, la mascje che e cêt aes avances e mostre la sô disponibilitât slungjant lis gjambis posteriôrs par indaûr, in mût che i aseis si sbassin e a ridusin il pericul di fâi mâl al mascli. Chest, di bande sô, al cjape lis justis precauzions: al è dotât, cun di fat, di un vêt estensibil che i permet une union sessuâl a distance di sigurece. Se il cubiament al à vût sucès, il moment dal part al varès di fâur pôre aes maris riç plui di cualsisedi altre specie, ma la evoluzion e à fat in maniere che i piçui a sedin cence aseis, tal moment de nassite. Se ancje voaltris o volessis vê un riç tal zardin no stait a provâ a cjapânt un, a son animâi che a sielzin il lôr teritori, se ju movessis si sintaressin in dificoltât e straneâts inte gnove sede e dal sigûr a rivaressin a scjampâ. Se o vês pazience, a rivaran li di volatris in maniere spontanie (o forsit za a son), atrats de mangjative dai gjats, tant che intal gno câs, o di zonis cun cisis tant plenis di insets e di ruiis. Tal câs che o vedis une cente di rêt, no stait a preocupâsi, a son scjaladôrs abii, a rivin a rimpinâsi cun agjilitât estreme e se, intal vignî jù, ur ves di mancjâ la prese, a son bogns di colâ cun classe, rivant a fâsi sù par moderâ il colp. A son animâi resistents, si nudrissin ancje di aliments che par altris animâi a saressin tossics, ma a son une vore vulnerabii ai prodots chimics che o doprìn tes nestris cjasis par copâ i lacais, che di chei a son predadôrs straordenaris. Mi racomandi: nuie lat, se us vegnin a cjatâ. Al è un aliment cetant tossic par lôr, tant che par tancj altris animâi! Po dopo, stant che a son besteutis che a van in letarc, o podês insiorâ il vuestri spazi vert lassant, cuant che e rive la stagjon frede, cualchi tasse di lens e di fueis secjis; a saran preseadis une vore tant che cove pal lôr pisul invernâl.


text:
Al jere la persone plui cognossude, par dutis lis culinutis, sieradis dentri te cengle da lis nestris monts. Al jere il paron di ducj i cjamps fin dulà che une persone e rivave a viodi. Al steve intune des primis culinutis propit dopo vê traviersât il paîs di Buri, li tu jentravis tai roncs.
A pene finide la plane e juste un tic prime de ultime curve, par chei che a rivavin pe strade statâl, par ducj chei che a rivavin di Gurize, propit a man drete e jere une stradelute cuntun cartel, inclaudât suntun pâl di len, cu la scrite Roccalpiano. A jere une stradelute che a rimpinave la culinute ator ator. Al jere dut un torteon di vignis di ûe blancje cui raputs piçui e rârs, daspò mi an contât che e jere la ûe di vin verduç. Dopo la tierce volte che la plane dal Friûl e restave a la mê man çampe o jeri rivât denant dal palaç dal cont intun splaç che al mostrave dute la bielece di chel cjistiel; nol jere un palaç ma propit un cjistiel. Dute la int ma soredut i siei colonos cuant che lu cjatavin a spesseavin a gjavâ il cjapiel e a saludâlu disint simpri Siôr Cont. Tant al vêr che tante int e scomençave a lamentâsi. Une zornade che no vevi tante premure mi jeri fermât intune ostarie, par cerçâ chel verduç e li o vevi cognossût un dal puest che, o pa la sô insodisfazion, o parcè che al veve bevût un tic di masse, «e si che jo o soi stuf di consumâ la ale dal cjapiel ogni volte che mi cjati tu a tu col cont».
Il Cont nol jere un om alt di stature, ma al veve un bon telâr, di zovin nol veve mai vude pôre di nissun, cumò al veve passât i 80 carnevâi, ma cui cjavei neris come il cjarbon e lis mostacjis cu lis pontis voltadis par sù come il gjenerâl Radetski, al rivave a confondi ce etât che al veve. Ma tai voi, si viodeve dute la fuarce che i deve chel podê che al veve simpri vût te sô vite: e bastave une sô cjalade di brut par fâti restâ fer come imbalsamât, ancje cheste la ai sintude di un dal puest.
La prime volte che o soi jentrât tal so studi, dopo la sô muart, al jere restât dut come che al jere cuant che al jere vîf il cont; i siei erêts no jerin a stâ e a vivi tal cjistiel e cussì no vevin tocjât nuie. Jo o ài vût il permès dal fatôr dai erêts.
O jeri jentrât par la puarte che jere sul splaç denant dal cjistiel e dopo co vevi traviersât dut il salon centrâl e ta la ultime puarte a man çampe al jere l’ufizi. O vevi premure di viodi par dut, ma la bielece di chê mobilie dute lavorade a man in len di ebani, un len come il noglâr nostran dome plui scûr, i dave une impuartance a dute la stanzie e jo mi jeri fermât, ancje parcè che alc al veve cjapât la mê atenzion. Un cuadri cul titul «Nol è nuie di stabil e che al dure par simpri sot il soreli».
Al jere un cuadri, che al mostrave dute la ruvine di un palaç come dopo stât il taramot, ma plui che il destin di ce che al jere sucedût a chê gjernazie, o jeri restât colpît par ce che al jere un cuadri fat cui cjavei intiessûts suntune tele. Tai agns a vegnî al jere sucedût dut come che al diseve chel cuadri.
di Plume di ingjustri


text:
-
Sezion Fruts
Cartons animâts e un mont di zûcs
-
Al dipent di nô
La gnove campagne di promozion
-
Servizis di Consulence linguistiche
Traduzions e consulence par ents publics e sogjets privâts
-
Consulence toponomastiche
Segnaletiche stradâl: consulence su la toponomastiche in lenghe furlane
-
Cressi cun plui lenghis
I vantaçs de educazion plurilengâl
-
Grant Dizionari Bilengâl talian-furlan
Gnovis
La lenghe furlane tal video de Comission Europeane che al celebre la Zornade des Lenghis
Istituide par promovi la diversitât linguistiche in EuropeLei
A Aquilee al vierç il Sportel Regjonâl pe Lenghe Furlane
Un gnûf pont di riferiment pe promozion dal furlan in dute la Basse furlaneLei
La TV par furlan sul canâl 810
Sta daûr ae programazion par furlan de RAI. Ocjo a sintonizâti sul gnûf canâl: 810 e no plui 103!Lei


text: Joibe ai 24 di Avrîl 2014 une delegazion dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl menade dal prof. Alberto Travain, e je rivade a pueste di Udin te citât stelade di Palme, progjet dal furlan Julius Savorgnan che al voleve fânt une “Aquilee gnove”, cun chê di onorâ cui che al à evitade la sô distruzion par man dal Nazist in fin de Ultime Vuere, daûr che i Talians za le vevin brusade co si ritiravin te Vuere dal ’15. Alì de glesie di Sant Francesc venti là, che jù pal Sîscent li al jere passât parfin Marc di Davian prin de bataie famose di Viene che e veve fermât il Turc che al vignive indevant in Europe, la delegazion di popul di Udin e à metût jù un mac di rosis cun dediche “Al plevan e a la int che a àn salvade Palme” su la tombe dal prevost bons. Giuseppe Merlino che, vie pe gnot tra i 24 e i 25 di Avrîl 1945, al veve tratât a dilunc cul comant todesc rivant in finâl a salvâ la localitât de devastazion. “Fasêtmi saltâ me impen de citât!” i varès dit il predi al comandant dai Mucs, stant a ce che a disin testemoneancis validis tiradis sù tal 2012 dai fruts di scuele dal prof. Travain, che in chê volte al jere in servizi a Palme e al veve inviulade une riscuvierte di chês memoriis tra students e citadins, cjapant sù provis preziosis di ricuarts dal popul ancje ben in cont de part impuartante vude in chei fats, di une bande, dal interprit Luigi Ottomeni, e, di chê altre, de famee Mersi, che e veve in citât il maneç dai telefons publics. A dâ il bon acet a la delegazion civistiche di Udin al è intervignût il prevost di cumò, bons. Angelo Del Zotto, che al à marcât trop che il salvament di Palme in graciis di bons. Merlino al sedi stât in efiets la espression plui scjassose di une vite interie consacrade in plen a la sô comunitât e in particolâr ai plui puars. E al à volût ricuardâ ce maniere che l’eroic plevan so predecessôr, stât in funzion par dôs vueris mondiâls, di famee abenade, al sedi muart puar in cane, che il patrimoni di cjase sô lu veve dât a pro de puare int. “E jere famose in citât la sô vieste scussade e mendade, puartade cun tante dignitât e autoritât” al à dit l’innomenât gjornalist palmarin Silvano Bertossi, che al à cognossût Bonsignôr di persone e al à volût marcâ la impuartance dal piçul at fat de delegazion citadine di Udin: “Palme no à dismenteât bons. Merlino, ma nissun palmarin in vuê, tal aniversari di chê gnot dal 1945, nol puarte rosis di sô iniziative su la sô tombe!”. A àn contribuît inte cerimonie cuntune lôr testimoneance ancje il president de locâl Cjase di Polse, Flavio Zanus, sustignidôr mastin de memorie dal plevan benefatôr, che al è timp che al sburte di intestâi cualchi sede publiche di rivuart, intenzion cjapade sù l’an passât dai sorestants dal Comun pe intitulazion prossime dal ospedâl di Palme. Peraulis di plene concuardie a son stadis pandudis, po, de deane dal Club UNESCO di Udin, prof.e Renata Capria D’Aronco, rivade te citât stelade dutun cu la delegazion dal Fogolâr Civic. Di bande sô, il prof. Travain, ricuardant il “Leon di Palme” – sô definizion, rivoc dal non dal pape storic che al à fermât Atile -, si à frontât su la “impuartance culturâl di une atestazion civiche spontanie de memorie di un teritori tal cuotidian de zornade di vuê, fonde di une cussience di popul sleade dai resonaments e des cjacaris dal podê”. La delegazion movimentâl a Palme e jere formade dal dean prof. Travain, dal cancelîr sociâl siore Jole Deana, de prof.e Renata Capria D’Aronco e des sioris Marisa Celotti e Mirella Valzacchi.